作者：刘将孙
词牌/韵律：六州歌头

paragraphs: 天涯倦客，如梦说今宵。
承平事，车尘涨，马鸣萧。
火城朝。
狂歌闲嬉笑，平康客，五陵侠，闲相待，沙河路，灞陵桥。
万眼琉璃，目眩去闲买，一翦梅烧。
数金蛾彩蝶，簇带那人娇。
说著魂销。
掩鲛绡。
波翻海，尘换世，铜仙泪，铁心娆。
渺何地，跢朱履，解金貂。
步宫腰。
瑶池惊燕罢，瓶落井，箭离弨。
灯楼倒，吴儿老，绛都迢。
点点梅梢残雪，似东风、吹恨难消。
悄山村渔火，风鬓立春宵。
绕寒潮。